b"\n_START_ARTICLE_\nConTEXt\n_START_SECTION_\nPrimerjava med ConTeXt-om in LaTeX-om\n_START_PARAGRAPH_\nConTeXt NI raz\xc5\xa1iritev ali paketek za LaTeX, temve\xc4\x8d alternativa slednjemu, in ima zato tudi svojo sintakso.\n_START_SECTION_\nLaTeX\n_START_PARAGRAPH_\nLaTeX je starej\xc5\xa1i in zato bolje uveljavljen in prepoznaven. \xc4\x8clanke v LaTeX-u sprejema ve\xc4\x8dina strokovnih (predvsem matemati\xc4\x8dnih, fizikalnih in ra\xc4\x8dunalni\xc5\xa1kih) revij, na voljo je vse ve\xc4\x8d urejevalnikov besedil s podporo LaTeX-u, zanj \xc5\xbee obstaja mnogo makro paketov in precej literature. \xc5\xbdal paketki, \xc4\x8deprav \xc5\xa1tevilni, med seboj niso vedno kompatibilni in \xc5\xbee osnovno spreminjanje sloga dokumenta je brez primernega, \xc5\xbee napisanega paketka, prezahtevno za navadnega uporabnika._NEWLINE_Tudi distribucije (kot MikTeX, TeXLive, ...) so navadno bolj prilagojene LaTeX-ovim kot ConTeXt-ovim uporabnikom._NEWLINE_\xc4\x8ceprav je baza uporabnikov ve\xc4\x8dja od uporabnikov ConTeXt-a, si morate zahtevnej\xc5\xa1e makro ukaze \xc5\xa1e vedno znati napisati sami._NEWLINE_Razvoj poteka po\xc4\x8dasi. Najdeni hro\xc5\xa1\xc4\x8di potrebujejo dolgo, da jih odpravijo in vklju\xc4\x8dijo v distribucije._NEWLINE_LaTeX naj bi posodobili z novim sistemom, LaTeX3, ki bi bil najbr\xc5\xbe v osnovi primerljiv s ConTeXt-om, vendar projekt poteka (pre)po\xc4\x8dasi.\n_START_SECTION_\nConTeXt\n_START_PARAGRAPH_\nConTeXt je mlaj\xc5\xa1i, \xc5\xa1e vedno slab\xc5\xa1e prepoznaven, a v samem jedru mo\xc4\x8dnej\xc5\xa1i in njegova sintaksa bolj konsistentna od LaTeX-ove. Ve\xc4\x8dina osnovne funkcionalnosti (delo z grafiko in barvami, spreminjanje postavitve in dimenzij strani, prilagajanje slogov naslovov, glave in noge, ...), ki je v LaTeX-u brez prave izbire paketov lahko prezahtevno za osnovnega uporabnika, je \xc5\xbee vgrajena v jedro._NEWLINE_ConTeXt vsebuje ve\xc4\x8dje \xc5\xa1tevilo hro\xc5\xa1\xc4\x8dev kot LaTeX (\xc4\x8de ne \xc5\xa1tejemo hro\xc5\xa1\xc4\x8dev v paketkih), vendar je ve\xc4\x8dina izmed njih po prijavi na ConTeXt-ovem dopisnem seznamu odpravljena v nekaj urah do nekaj dneh ter popravek vklju\xc4\x8den v prvi naslednji verziji._NEWLINE_Za ConTeXt je na voljo manj modulov kot paketkov za LaTeX, vendar je osnovna funkcionalnost (delo z barvami in grafiko, oblikovanje prosojnic, spreminjanje sloga dokumenta, ...), za katero v LaTeX-u potrebujemo dodatne, mnogokrat med seboj nekompatibilne paketke, \xc5\xbee vklju\xc4\x8dena v samem jedru._NEWLINE_Ker avtor za razliko od Donalda Ervina Knutha, avtorja TeX-a in Leslieja Lamporta, avtorja LaTeX-a, \xc5\xa1e vedno aktivno razvija ConTeXt in aktivno sodeluje na dopisnem seznamu, prisluhne potrebam uporabnikov in ve\xc4\x8dji del pro\xc5\xa1enj za dodatno funkcionalnost programa tudi v kratkem \xc4\x8dasu implementira._NEWLINE_Vsako leto je na voljo okrog 30 uradnih verzij programa ._NEWLINE_Posebej velja omeniti modul za bibliografijo, delo Taco-ta Hoekwater-ja, ki je od leta 2004 del uradne distribucije. V njem je urejanje sloga izpisa bibliografije v primerjavi s pisanjem novega sloga za BibTeX, neprimerno la\xc5\xbeje._NEWLINE_Tiskovine o ConTeXt-u, razen posameznih \xc4\x8dlankov, \xc5\xa1e ni, vendar je na voljo kar nekaj priro\xc4\x8dnikov v elektronski obliki.\n_START_SECTION_\nPodprti sistemi\n_START_PARAGRAPH_\nConTeXt trenutno podpira pdfeTeX, Aleph in XeTeX.\n_START_SECTION_\npdf(e)TeX\n_START_PARAGRAPH_\nConTEXt je sicer najbolje integriran in najbolje izkori\xc5\xa1\xc4\x8da mo\xc5\xbenosti pdfTeX-a, vendar slednji podpira le pisave z do 256 znaki._NEWLINE_V razvoju je podpora za OpenType pisave (in z njimi konec omejitve na 256 znakov) ter integracija s programskim jezikom lua (pdfluaTeX).\n_START_SECTION_\nAleph\n_START_PARAGRAPH_\nAleph, v\xc4\x8dasih znan pod imenom e-Omega, naj bi zdru\xc5\xbeil prednosti Omege in e-TeX-a, s poudarkom na stabilnosti (ki je Omega nikoli ni imela), hitrosti in mo\xc4\x8di. (Razvoj orodja je manj aktiven od razvoja preostalih dveh.)\n_START_SECTION_\nXeTeX\n_START_PARAGRAPH_\nZdru\xc5\xbeuje prednosti TeX-a, Unicode-a in Mac OS X-ovo podporo za pisave. Je tesno integriran z operacijskim sistemom, zato ga je mogo\xc4\x8de uporabljati samo na Macintosh-ih. Podpira pisanje v vse smeri (od leve proti desni, desne proti levi, od zgoraj navzdol in od spodaj navzgor) ter nudi dobro podporo Unicode-u, OpenType pisavam ter omogo\xc4\x8da enostaven dostop do vseh pisav, ki so dostopne operacijskemu sistemu. (Pri ostalih sistemih je uporaba nestandardnih pisav bistveno bolj zapletena.)_NEWLINE_Podpirata ga tudi grafi\xc4\x8dna vmesnika TeXShop in iTeXMac.\n_START_SECTION_\nPozdravljen svet!\n_START_PARAGRAPH_\nNajenostavnej\xc5\xa1i zgled dokumenta:_NEWLINE__NEWLINE_\\starttext_NEWLINE_Pozdravljen svet!_NEWLINE_\\stoptext_NEWLINE_Za pisanje slovenskih besedil je potrebnih \xc5\xa1e nekaj dodatnih ukazov:_NEWLINE__NEWLINE_\\enableregime[utf] % za pisanje dokumentov v UTF-8; tudi druge mo\xc5\xbenosti_NEWLINE_\\mainlanguage[sl]  % za pravilno deljenje besed, naslove, narekovaje in ostale jezikovne posebnosti_NEWLINE__NEWLINE_\\starttext_NEWLINE_Iz Je\xc5\xbe'ce \xc4\x8dez cesto v Sto\xc5\xbe'ce po ro\xc5\xbe'ce._NEWLINE_\\stoptext_NEWLINE_Zglede je brez namestitve programa mogo\xc4\x8de preizkusiti tudi na http://live.contextgarden.net."